Stad Kaapstad sal optree teen ‘Zuma must fall’-plakkaatDie “Zuma must fall”-plakkaat wat op 15 Januarie 2016 in Kaapstad opgerig is Foto: Twitter ŉ Reusagtige plakkaat met die woorde, “Zuma must fall” is Vrydag glo onwettig in Kaapstad opgeplak. “Die groot plakkaat wat deur ŉ privaat maatskappy op privaat eiendom in die middestad opgerig is, voldoen nie aan die stad Kaapstad se munisipale wette oor buitemuurse advertensie nie,” het die munisipaliteit Vrydag gesê nadat sosiale media gegons het oor dié yslike plakkaat. Die plakkaat is op ŉ besige hoek, waar Langstraat, Kloofstraat en Oranjestraat bymekaar kom, teen die Overbeek-woonstelblok en bo ŉ McDonalds-kitskosrestaurant aangebring. “Die plakkaat is ook opgerig teen die Wet op Nasionale Geboueregulasies en Standaarde. Die stad het nie ŉ aansoek ontvang dat die plakkaat opgerig gaan word nie. Die saak is gevolglik vir vervolging oorhandig.” Die “Zuma must fall”-plakkaat wat op 15 Januarie 2016 in Kaapstad opgerig is Foto: Twitter Twitter het Vrydag gegons en BBC se Africa Live-nuuswebwerf het ook melding gemaak van die plakkaat wat opgerig is. Die versoek dat Zuma uit sy amp verwyder moet word, het aan die einde van verlede jaar ŉ kreet geword terwyl studente teen universiteitsgelde betoog het. Priya Reddy, woordvoerder vir die stadsraad, het gesê die saak is aan aanklaers oorhandig, nie weens die inhoud nie, maar die feit dat die plakkaat groter is as wat plaaslike munisipale wette en nasionale wetgewing toelaat. “Plakkate bedek gewoonlik nie ŉ gebou tot hierdie mate nie, en dit bedek gewoonlik nie soveel vensters nie,” het Reddy verduidelik. Sy het gesê die stad vermoed die plakkaat is deur ŉ privaat individu opgerig, wat vantevore al in die sop was oor ŉ advertensiebord. Hy het nie van ŉ geregistreerde mediamaatskappy gebruik gemaak nie, aangesien dié maatskappye die noodsaaklikheid van toestemming van plaaslike owerhede begryp. Die hoof van die maatskappy wat gewoonlik verantwoordelik is om die advertensiespasie te verhuur, het nie Vrydag sy selfoon geantwoord nie en die identiteit van die persoon wat betaal het om dit op te rig, is nog steeds onbekend. Die “Zuma must fall”-plakkaat wat op 15 Januarie 2016 in Kaapstad opgerig is Foto: @Mauro_matal1 via @GreatGramPops, Twitter ŉ Bron binne die advertensiebord-bedryf het aan ANA gesê dit is algemeen bekend in die bedryf dat die bepaalde advertensiespasie ongeveer R400 000 per maand kos. “Dit is ongeveer die helfte van die prys wat dit kos om ŉ dubbelbladsy-advertensie in die Sunday Times uit te neem,” het hy geskerts. Die Demokratiese Alliansie, wat polities in beheer staan van Kaapstad en die Wes-Kaap, het ontken dat hulle enige aandeel het in die oprig van die plakkaat. Julius Malema, leier van die Ekonomies Vryheidsvegters (EFF) het aan ANA gesê hy weet ook nie wie is verantwoordelik vir die plakkaat nie. Reddy het gesê die stad verwag van aanklaers om die saak “dringend” te hanteer. Die stadsraad kan nie die plakkaat verwyder nie, maar die hof kan die betrokke individu dwing om dit te doen. #ZumaMustFall Tweets